Comori.0rg 


Despre adunările de rugăciune 


C. H. Mackintosh 


Despre adunările de rugăciune C. H. Mackintosh 


Despre adunările de rugăciune 


Când este vorba de însemnătatea profundă a rugăciunii, două gânduri ne cer atenţia: întâi, temeiurile 
morale şi, al doilea, cerințele morale ale rugăciunii. 


I. Temeiurile rugăciunii 

Scriptura ne prezintă temeiurile rugăciunii în cuvinte ca acestea: „Dacă rămâneți în Mine şi cuvintele 
Mele rămân în voi, cereți orice veţi vrea şi vi se va da“ (loan 15:7). Apoi: „Preaiubiţilor, dacă nu ne 
condamnă inima noastră, avem îndrăzneală la Dumnezeu“ (1. loan 3:21). De asemenea apostolul Pavel, 
când cere sfinților să se roage pentru el, arată temelia cererii lui, spunând: „Rugaţi-vă pentru noi, pentru 
că suntem încredințați că avem o conştiinţă bună, dorind să ne purtăm drept în toate“ (Evrei 13:18). 


Din versetele acestea, ca şi din altele de aceeaşi însemnătate, învăţăm că, pentru ca rugăciunea să fie 
ascultată, trebuie să avem inima supusă, gândirea dreaptă şi conştiinţa bună. Dacă sufletul nu este în 
legătură cu Dumnezeu, dacă Hristos nu locuieşte în el, dacă nu este călăuzit de gândurile Lui sfinte, 
dacă ochiul nu este curat, cum să aşteptăm răspuns la rugăciunile noastre? Am fi ca aceea despre care 
vorbeşte apostolul lacov, care cer şi nu capătă, pentru că cer cu gândul să risipească în plăcerile lor 
(Iacov 4:2-3). Cum ar putea Dumnezeu, ca un Tată sfânt, să asculte astfel de cereri? Imposibil. 


lată, cât de multă nevoie avem să ştim bine pe ce temei moral înălțăm rugăciunile noastre! Cum ar fi vrut 
apostolul să ceară credincioşilor să se roage pentru el, dacă nu ar fi avut o conştiinţă bună, un ochi curat, 
o inimă dreaptă şi convingerea că în toate vrea să trăiască după voia lui Dumnezeu? Ar fi fost imposibil. 


Se spune de obicei: „Aduceţi-vă aminte de mine în rugăciunile voastre.“ Fără îndoială că nimic nu este 
mai de preț decât să fii purtat în inima copiilor iubiţi ai lui Dumnezeu, când ei se apropie de scaunul 
îndurării; dar ne dăm noi seama de temeiul pentru care cerem aceste rugăciuni? Când spunem: „Fraţilor, 
rugați-vă pentru noi“, putem să adăugăm, ca în fața Aceluia care cunoaşte inimile: „pentru că suntem 
încredințaţi că avem o conştiinţă bună, dorind să ne purtăm drept în toate“? Şi când venim înaintea 
scaunului harului, venim cu o inimă care nu ne condamnă, cu o inimă dreaptă şi cu ochiul curat, cu 
sufletul plin cu adevărat de Domnul Isus Hristos şi gata să împlinească voia lui Dumnezeu? 


Acestea sunt întrebări cu multă greutate. Ele pătrund până în adâncimile cele mai ascunse ale ființei 
noastre. Şi este bine ca inimile noastre să fie cercetate adânc în toate privințele şi mai ales cu privire la 
rugăciune. În adevăr, nu trebuie să ascundem că este multă lipsă de adevăr în temeiul pe care înălțăm 
rugăciunile noastre, dar belşug de: „voi cereţi rău.“ De aici vine lipsa de putere în rugăciunile noastre; de 
aici, forma goală, repetarea fără viață, ba chiar adevărata fățărnicie. Psalmistul zice: „Dacă aş fi privit la 
nelegiuire în inima mea, Domnul nu m-ar fi ascultat“ (Psalm 66:18). Cât de însemnat este lucrul acesta! 
Dumnezeul nostru vrea lucruri adevărate. EI Însuşi, binecuvântat fie Numele Lui, este real față de noi şi 
vrea ca nici noi să nu fim altfel față de El. Dumnezeu vrea ca noi să venim înaintea Lui aşa cum suntem, 
cu adevăratele noastre nevoi. 


Ce trist, când ne gândim că deseori rugăciunile noastre sunt mai mult predici decât cereri, mai mult o 
prezentare a punctelor de credință decât o arătare a nevoilor noastre! Câteodată se pare că am vrea chiar 
să dăm lecţii lui Dumnezeu de felul cum trebuie făcut cutare sau cutare lucru. 

Foarte adesea astfel de rugăciuni aduc multă uscăciune şi fac să piară toată frăgezimea şi tot interesul 
adunărilor de rugăciune. Cei care ştiu cu adevărat ce este rugăciunea, care ştiu ce preț are şi câtă nevoie 
au ei de ea, vin la adunarea de rugăciune ca să se roage, nu ca să asculte lămuriri, predici sau lecţii de la 
cei care stau în genunchi. Dacă ar avea nevoie de învățătură, s-ar duce la adunările unde se cercetează 
Cuvântul lui Dumnezeu, unde se învaţă şi se predică; dar, la adunarea de rugăciune, nu vin decât să se 
roage. Pentru ei, adunarea de rugăciune este locul unde se arată nevoile şi se aşteaptă binecuvântările, 
locul unde se mărturiseşte slăbiciunea şi se aşteptă puterea. Aşa sunt gândurile lor cu privire la „locul 
unde obişnuiesc să se roage“; şi de aceea, când se adună acolo, nu doresc să audă predici lungi sub 
formă de rugăciune, pe care abia le-ai suferi dacă ar fi spuse de la amvon; dar ca rugăciuni sunt 
groaznice. 


Spunem aceste lucruri pe față, pentru că ne dăm seama câtă nevoie avem de realitate, sinceritate şi 
adevăr în adunările de rugăciune. Adeseori rugăciunile noastre nu sunt deloc rugăciuni ci o înşirare 
încurcată a unor adevăruri cunoscute şi primite, a căror repetare necurmată ajunge foarte supărătoare şi 
oboseşte mult. Ce poate fi mai dureros decât să asculți pe un om în genunchi lămurind unele puncte de 
credinţă sau înşirând învățături! Nu se poate să nu întrebi: acest om vorbeşte lui Dumnezeu sau nouă? 
Dacă vorbeşte lui Dumnezeu, nimic nu poate fi mai nerespectuos decât să încerci să-l lămureşti lucrurile; 
dacă ne vorbeşte nouă, atunci nu mai este vorba de rugăciune şi, cu cât ne vom ridica mai degrabă de pe 
genunchi, cu atât va fi mai bine; îi va sta mai bine celui care vorbeşte, iar noi am putea sta jos ca să 
ascultăm. 


Şi fiindcă a venit vorba de atitudinea la rugăciune, am dori, să atragem atenţia credincioşilor asupra 
obiceiului pe care-l au unii de a sta pe scaun în timpul sfânt al rugăciunii. Suntem deplin convinşi că 
lucrul de seamă la rugăciune este să avem o inimă într-o stare potrivită pentru aceasta. Pe de altă parte 
ştim şi nu vrem să uităm că la adunările de rugăciune vin şi persoane cărora bătrânețea, vreo boală sau o 
stare de slăbiciune a trupului nu le îngăduie să stea mult pe genunchi, sau chiar poate să nu le permită 
deloc să stea pe genunchi. Pe lângă aceasta se întâmplă adesea că tocmai acolo unde nu este slăbiciune 
trupească şi unde ar fi o dorință adevărată de a îngenunchea, având simțământul că aceasta este starea 
potrivită înaintea lui Dumnezeu, nu se poate din cauza lipsei de spațiu. 


Toate acestea trebuie luate în seamă. Dar, arătând o înțelegere cât se poate de mare acestor împrejurări 
deosebite, suntem obligați totuşi să recunoaştem că adesea în adunările de rugăciune se vede o lipsă de 
respect jalnică. Tineri şi tinere, care nu pot aduce ca dezvinovăţire nici slăbiciunea trupească, nici lipsa 
de loc, stau totuşi pe scaun în tot timpul rugăciunii. Trebuie să spun că aşa ceva este supărător şi nu 
poate decât să întristeze pe Duhul Domnului. Trebuie să îngenunchem când putem. Aceasta arată 
cuviinţă şi smerenie. Dumnezeiescul Învățător a îngenuncheat şi S-a rugat (Luca 24:41). Apostolul Său a 
făcut la fel, după cum citim în capitolul 20 din Faptele Apostolilor, versetul 36: „Şi spunând aceste 
lucruri, a îngenuncheat şi s-a rugat împreună...“ (vezi şi 2. Cronici 6:13; Daniel 6:10; Ezra 9:4; Isaia 45:23; 
Faptele Apostolilor 9:40; 21:5; Romani 14:11; Filipeni 2:10; Efeseni 3:14; Apocalipsa 4:10; 5:8; etc.). 


Şi nu este potrivit să se facă aşa? Poate fi ceva mai necuviincios decât într-o adunare să vezi persoane 
stând jos, nepăsătoare, cu gândul împrăştiat spre cine ştie ce lucruri, în timp ce alții se roagă? Rugăm 
fierbinte şi stăruitor pe toți copiii lui Dumnezeu să facă tot ce este posibil ca, fie prin sfatul, fie prin 
exemplul lor să îndemne la obiceiul cuviincios de a îngenunchea în adunările de rugăciune. 


II. Cerinţele rugăciunii 

Acum să privim cu atenție, în lumina Sfintei Scripturi, cerințele sau condițile morale ale rugăciunii. 
Nimic nu este mai de preţ decât să avem încuviințarea Cuvântului lui Dumnezeu pentru orice faptă din 
viața noastră creştină. Scriptura trebuie să ne fie singurul şi cel mai însemnat judecător în toate 

problemele. 


Ce spune Scriptura cu privire la cerințele morale necesare rugăciunii laolaltă? In Matei 18.19 citim: „Vă 
mai spun iarşi, că, dacă doi dintre voi se învoiesc pe pământ cu privire la un lucru oarecare, le va fi dat 
de Tatăl Meu care este în ceruri.“ 


1. Să fim învoiți în rugăciune. 

De aici învăţăm că una din cerințele necesare rugăciunii este să fim învoiţi cu privire la lucrul pe care 
avem să-l cerem. Dacă, spre exemplu, ne adunăm ca să ne rugăm pentru înaintarea Evangheliei, pentru 
întoarcerea sufletelor la Dumnezeu, trebuie să avem acelaşi gând asupra acestui lucru. Nu trebuie să 
avem fiecare gândurile noastre deosebite; altfel nu ne putem aştepta la o ascultare întemeiată pe 
Cuvântul Domnului amintit mai sus. 

lată ceva de foarte mare importanţă care influențează asupra adunărilor de rugăciune. Şi ce uşor trecem 
noi peste acestea! Într-adevăr, nu se întâmplă adesea că trebuie să deplângem felul adunărilor noastre de 
rugăciune fără țintă, când ar trebui să fim uniți cu toți asupra vreunui lucru care să fie al tuturor, pentru 
care să ne rugăm laolaltă Domnului? În capitolul 1 din Faptele Apostolilor citim cu privire la cei dintâi 
ucenici: „Loţi aceştia stăruiau cu un cuget în rugăciune şi în cereri, împreună cu femeile şi cu Maria, 
mama lui Isus, şi cu frații Lui.“ 


Şi în al doilea capitol din Faptele Apostolilor, citim: „În ziua Cincizecimii erau toți adunaţi împreună în 
acelaşi loc.“ Ei aşteptau, după porunca Domnului, promisiunea Tatălui, darul Duhului Sfânt. Aveau 
cuvântul hotărât al promisiunii. Mângâietorul trebuia să vină negreşit. Faptul acesta însă nu i-a făcut să 
nu se mai roage, ci a alcătuit chiar temeiul stăruinței lor în rugăciune. Ei erau adunaţi în acelaşi loc şi se 
rugau într-o deplină înţelegere: aşteptau Duhul promis. Bărbaţi şi femei care aveau în suflet un singur 
gând, aşteptau, într-o înţelegere sfântă, zi după zi, cu o mare dorinţă, să fie îmbrăcaţi cu putere de sus. 
N-ar trebui ca şi noi să ne adunăm călăuziți de acelaşi gând? Fără îndoială, Dumnezeu să fie 
binecuvântat, noi nu avem să cerem venirea Duhului Sfânt, pentru că EI a fost dat; dar avem să cerem 
desfăşurarea puterii Sale binecuvântate. 


Să ne imaginăm că ne-am afla într-un loc unde domneşte moartea şi întunericul duhovnicesc, unde nu 
este nici un suflu de viaţă, nici o frunză care se mişcă: cerul pare de aramă, pământul de fier, 
pretutindeni stăpâneşte numai formalism; deprinderea de a face mereu acelaşi lucru, o slujire lipsită de 
putere şi credinţa greşită sunt ceva obişnuit; niciodată nu se aude vorbindu-se despre întoarcerea la 
Dumnezeu a altor persoane. Cei de făcut? Să ne lăsăm împiedicaţi sau câştigaţi de acest aer nesănătos şi 
aducător de moarte? Hotărât că nu! Atunci ce-i de făcut? Să ne adunăm, chiar dacă n-am fi decât doi care 
simțim această tristă stare de lucruri şi, într-o simțire, să aducem la cunoştinţă lui Dumnezeu toată 
durerea noastră şi să aşteptăm până ce va trimite El ploaie îmbelşugată de binecuvântări peste locul 
sterp. Să nu încrucişăm brațele, spunând: „Nu a venit timpul“; să nu zicem: „Dumnezeu este 
Atotputernic; El lucrează potrivit voii Sale, eforturile omeneşti sunt zadarnice; noi nu putem face o 
trezire; trebuie să fim atenți ca să nu aducem doar o provocare fără folos.“ 


Aceste judecăţi sunt cu atât mai primejdioase, cu cât au în ele ceva vrednic de crezare. Într-adevăr, toate 
acestea sunt foarte adevărate în toate privinţele, dar reprezintă numai o parte a adevărului. Mulţi s-au 
poticnit şi au ieşit cu totul de pe calea cea dreaptă, pentru că n-au văzut decât o parte a adevărului sau 
au întrebuințat rău un adevăr. Mulţi slujitori sinceri au fost zdrobiți şi scoşi din câmpul de lucru, din 
cauza stăruinței nechibzuite ce au pus-o în prezentarea anumitor învățături care erau în parte adevărate, 
dar care nu erau tot adevărul lui Dumnezeu. 


Cu toate acestea, nimic nu poate să atingă sau să slăbească puterea cuvintelor spuse de Domnul în Matei 

18:19. Ele îşi păstrează preţul, în toată plinătatea lor dumnezeiască, înaintea ochiului credinţei; ele sunt 
cât se poate de lămurite. lată ce este de făcut în asemenea împrejurări! 


Dacă plângem răceala, lipsa de demnitate şi moartea care ne înconjoară, dacă suntem întristați de 
puţinele roade părute ale vestirii Evangheliei din cauza lipsei puterii de vestire şi de urmări practice; 
dacă suntem umiliți de uscăciunea, apăsarea şi purtarea puțin duhovnicească a strângerilor noastre în 
jurul Domnului sau înaintea tronului harului sau în jurul izvorului răcoritor al Sfintelor Scripturi, ce 
trebuie să facem? Să încrucişăm braţele într-o nepăsare rece şi necredincioasă? Să ne pierdem speranţa şi 
să dăm drumul văicărelilor, murmurelor, poate chiar mâniei? Nu, nicidecum! Ci să ne adunăm „într-un 
gând şi în acelaşi loc“ şi căzând cu faţa la pământ înaintea Dumnezeului nostru, să-l aducem la 
cunoştinţă toată durerea noastră, întemeiați pe Cuvântul Domnului din Matei 18:19. 


lată remediul: „Dumnezeu este Atotputernic“; dar tocmai pentru aceasta trebuie să ne încredem în El. 
Fără îndoială că eforturile omeneşti sunt zadarnice, pentru că noi nu putem face o trezire; dar tocmai 
pentru aceasta trebuie să căutăm puterea divină şi să cerem lui Dumnezeu să mântuiască sufletele. 
Fireşte că trebuie să fie o râvnă; dar nu trebuie oare să ne temem tot atât de mult şi de răceala, moartea şi 
nepăsarea iubirii de sine? Atât timp cât Hristos şade la dreapta lui Dumnezeu, iar Duhul Sfânt este în 
mijlocul nostru şi în inimile noastre, atât timp cât avem Cuvântul lui Dumnezeu din Matei 18:19, nu este 
nici o dezvinovăţire pentru lipsa de frăgezime în adunările noastre sau de binecuvântare în lucrarea 
noastră. Să spunem totul lui Dumnezeu într-o unire sfântă şi El va binecuvânta negreşit. 


2. Să credem că vom avea ce cerem 

În Evanghelia după Matei 21:22 avem o altă cerinţă a rugăciunii: „Orice veţi cere cu credință, prin 
rugăciune, veți primi.“ Este un cuvânt minunat, care deschide credinţei toate comorile cerurilor. Nu 
pune înainte nici un hotar. Dumnezeiescul nostru Domn ne asigură că vom primi orice vom cere cu o 
credinţă de copil. 


Apostolul Iacov, sub inspirația Duhului Sfânt, ne dă o siguranţă asemănătoare în ce priveşte rugăciunea 
celui ce cere înțelepciunea: „Dacă vreunuia dintre voi îi lipseşte înțelepciunea, să o ceară de la 
Dumnezeu...“ dar iată cerința: „să o ceară cu credință“ (Iacov 1:5-6). 


Din aceste două texte învăţăm că, pentru ca rugăciunile noastre să fie împlinite, trebuie să fie făcute cu 
credinţă. Una este să rosteşti rugăciuni şi cu totul altceva este să te rogi cu o credinţă de copil, într-o 
siguranţă deplină, curată şi hotărâtă că vom avea lucrurile pe care le cerem. Ne temem că multe din aşa- 
zisele rugăciuni nu merg niciodată dincolo de tavanul camerei în care ne aflăm. Ca să ajungă la 
Dumnezeu, rugăciunile noastre trebuie purtate pe aripile credinţei. 


Credem aşa de puţin că rugăciunile noastre sunt ascultate! De aceea vedem aşa de puţine rugăciuni 
ascultate. Dacă este adevărat că, dacă două persoane se învoiesc să ceară cu credinţă un lucru, pot primi 
ce cer, de ce nu vedem mai multe răspunsuri la rugăciunile noastre? Nu cumva ne lipseşte învoirea şi 
încrederea cu privire la lucrul pe care-l cerem? În cuvintele de preţ pe care le citim în Matei 18:19, 
Domnul coboară până la cea mai mică strângere laolaltă, cu toate că, fireşte, promisiunea se potriveşte 
oricărui număr de persoane. Lucrul însemnat este că acei care sunt adunați, oricare ar fi numărul lor, să 
fie învoiţi cu privire la lucrul pe care-l cer şi să fie pe deplin încredințaţi că vor primi ce cer. Aceasta ar 
da o înfăţişare deosebită adunărilor de rugăciune, atât de adesea sărace, reci şi moarte, arătând cu totul 
altceva decât învoire şi credinţă neclintită cu privire la lucrurile cerute. 


Cu totul altceva ar fi dacă adunările de rugăciune ar fi urmarea învoirii în inimă şi în gând a doi sau mai 
mulți credincioşi, crezând în Dumnezeu pentru un lucru oarecare şi adunându-se ca să ceară lui 

Dumnezeu până vor primi un răspuns! 


Luăm parte la adunarea de rugăciune din săptămână în săptămână şi facem foarte bine; dar n-ar trebui 
oare să ne putem da seama până la ce punct sufletele noastre sunt în legătură cu Domnul, sau să fim 
uniți între noi în privinţa lucrului sau lucrurilor ce trebuie aduse înaintea lui Dumnezeu şi să credem că 
le vom primi? Răspunsul la această întrebare se leagă de o altă cerinţă a rugăciunii: 


3. Să fim Lămuriţi în rugăciune 

În Evanghelia după Luca, la capitolul 11, versetele 5 şi 6, citim: „Apoi le-a mai zis: Dacă unul dintre voi 
are un prieten şi se duce la el la miezul nopți şi-i zice: Prietne, împrumută-mi trei pâini, pentru că a venit 
la mine, din călătorie, un prieten al meu şi n-am ce-i pune înainte.“ 


Aceste cuvinte sunt de cea mai mare însemnătate, dacă ne gândim că ele cuprind o parte din răspunsul 
ucenicilor: „Doamne învaţă-ne să ne rugăm.“ Nimeni să nu-şi închipuie că noi am îndrăzni să ne 
apucăm să învăţăm pe alţii să se roage. Deloc! Nimic nu este mai departe de gândurile noastre. Noi 
căutăm numai să punem pe credincioşi în legătură de-a dreptul cu Cuvântul lui Dumnezeu, ca să poată 
judeca ei înşişi, în lumina acestui Cuvânt, dacă rugăciunile şi adunările noastre de rugăciune sunt cum 
ar trebui să fie. 


Aşadar, ce ne învaţă Luca 11? Care sunt cerinţele pe care le destăinuie acest text? Întâi ne învaţă să fim 
lămuriți în rugăciunile noastre: „Prietene, împrumută-mi trei pâini.“ În această cerere se află o nevoie 
adânc simțită şi arătată; acelaşi lucru în gând şi pe inimă; şi omul se mărgineşte numai la acest singur 
lucru. El nu înşiră tot felul de lucruri, cu cuvinte fără rost şi fără legătură; cererea lui este lămurită; fără 
înconjur şi hotărâtă. Am nevoie de trei pâini; nu mă pot lipsi de ele; trebuie să le am; împrejurarea este 
grabnică; este târziu; toate amănuntele fac cererea mai grabnică. Omul nu se poate lipsi de lucrul pe care 
vine să-l ceară: „Prietene, împrumută-mi trei pâini.“ 


Fărăr îndoială că este un timp foarte nepotrivit să vii „la miezul nopții.“ Totul te îndeamnă la disperare: 
prietenul s-a culcat, uşa este închisă, copiii sunt în pat cu el, el nu se poate scula; dar nu e nimic, nevoia e 
presantă, celuilalt îi trebuie trei pâini. 


Aici este o însemnată învățătură practică. Prea adesea adunările noastre de rugăciune suferă mult din 
cauza rugăciunilor lungi, fără şir şi fără ţintă lămurită! Întrebuințăm multe cuvinte pentru lucruri de care 
nu simțim într-adevăr nevoie şi pe care nu aşteptăm deloc să le primim. N-am fi câteodată încurcați, 
dacă Domnul ni S-ar arăta pe neaşteptate la sfârşitul adunării de rugăciune şi ne-ar întreba: „Ce voiți 
într-adevăr să fac pentru voi?“ 

Toate acestea cer din partea noastră o atenţie deosebită. Rugăciunile noastre şi adunările noastre de 
rugăciune ar câştiga negreşit mult în frăgezime, în profunzime, în adevăr şi în putere, dacă am aduce în 
ele nevoi lămurite, pentru care am putea cere învoirea fraților noştri. Nu e nevoie să faci rugăciuni lungi 
cu privire la tot felul de lucruri, oricât ai fi de sincer şi cu gânduri bune; duhul se pierde în mulțimea 
cererilor. 


Ce bine este să nu se aducă înaintea lui Dumnezeu decât ceea ce apasă într-adevăr pe inimă, să ceară cu 
înfocare, apoi să se oprească în aşa fel ca Duhul Sfânt să poată călăuzi şi pe alţii în acelaşi fel, ca să se 
roage pentru acelaşi lucru tot atât de hotărât. 


Rugăciunile lungi în adunări sunt grozav de obositoare şi este adevărat că în multe rânduri ele sunt o 
mare greşeală. Ni se poate spune probabil că nu se poate hotărî un timp Duhului Sfânt: departe de noi 
un gând atât de înspăimântător! Dar cum se face că în Scriptură nu găsim niciodată rugăciuni lungi? Cea 

mai minunată rugăciune care a fost rostită vreodată în lume, poate fi citită pe îndelete, în mai puţin de 
cinci minute (vezi loan 17). Cât despre rugăciunea pe care Domnul o dă ca model ucenicilor, ea este mult 
mai scurtă. Vedeţi de asemenea rugăciunea pe care o găsim în Fapte 4:24-30 şi cele două minunate 
rugăciuni ale apostolului din Efeseni capitolele 1 şi 3. 


Şi-ar putea închipui cineva că noi voim să călăuzim pe Duhul Sfânt? lar strigăm: Departe de noi un 
asemenea gând! Noi punem numai față în față ceea ce găsim în Scriptură cu ceea ce prea adesea, nu 
întotdeauna, mulțumiri fie aduse Domnului, găsim în adunările noastre cu privire la rugăciune. 


Să nu uităm deci lucrul acesta: că Domnul nu vrea să înşirăm cuvinte multe pentru a nu spune nimic, 
închipuindu-ne că vom fi ascultați. Astfel de rugăciuni sunt neprimite de Domnul Isus. Am observat, de 
altă parte, că rugăciunile credincioşilor celor mai duhovniceşti şi celor mai încercaţi sunt scurte, simple şi 
precise. Rugăciunile scurte şi precise înviorează mult adunările de rugăciune, pe când rugăciunile lungi 
aduc moleşire şi amorțeală peste întreaga adunare. 


4, Să stăruim în rugăciune 

Dar Cuvântul Domnului, în Luca 11, cuprinde şi o altă cerinţă a rugăciunii: stăruința supărătoare. 
Domnul Isus ne spune că omul care s-a dus la prietenul său a reuşit să primească tot ce dorea, numai 
pentru râvna lui stăruitoare. El nu vrea să audă spunându-i-se să vină altă dată: îi trebuiau trei pâini. 
Stăruința supărătoare reuşeşete acolo unde drepturile prieteniei n-au nici o putere. S-a ivit o nevoie şi 
omul nu avea cu ce să-i facă față: „N-am ce pune înainte prietenului meu“; şi nu vrea să fie îndepărtat. 


Înţelegem noi această lecţie însemnată? Dumnezeu să fie binecuvântat, EI niciodată nu vrea să ne 
răspundă „dinăuntru“. Niciodată El nu ne va zice: „Nu mă tulbura“; „nu pot să mă ridic şi să-ți dau 
pâini.“ Totdeauna EI este Prietenul nostru credincios şi totdeauna gata; un Dăruitor care oferă cu 
bucurie, cu mână largă şi fără mustrare. Cu toate acestea El îndeamnă la stăruință supărătoare şi avem 
nevoie să ne amintim lucrul acesta în rugăciunile noastre. Acolo unde nevoile sunt simțite, va fi şi 
stăruinţă şi credinţă hotărâtă de a primi ceea ce se cere. Dar prea adesea, în rugăciunile noastre şi în 
adunările noastre de rugăciune nu ne asemănăm cu oamenii care cer ce au nevoie şi aşteaptă să 
primească tot ce au cerut: suntem nehotărâți, fără țintă, fără putere; şi în loc să prezentăm lui Dumnezeu 
cererile noastre arzătoare, cădem în învățătură şi în convorbiri frățeşti. 


Cu cât cercetăm mai amănunțit Cuvântul lui Dumnezeu în privința rugăciunii şi privim starea întregii 
Biserici a lui Dumnezeu în lumina acestui Cuvânt, cu atât suntem mai încredințaţi de nevoia grabnică a 
unei adevărate treziri, în toate părțile; şi aceasta mai ales cu privire la rugăciune. Am încercat să 
înfățişăm cititorilor noştri câteva gânduri şi sfaturi asupra acestui punct atât de însemnat. Ne-am 
exprimat în cuvinte lămurite; am arătat lipsa noastră de unire, de încredere, de stăruinţă în rugăciune şi 
în adunările noastre de rugăciune; am vorbit despre unele lucruri care sunt simţite de toți cei ce sunt cu 
adevărat duhovniceşti printre noi. Am vorbit de rugăciuni lungi, obositoare şi fără şir, nimicitoare a 
adevăratei puteri şi a binecuvântării. În felul acesta au fost îndepărtați de la adunările de rugăciune 
mulți copii ai lui Dumnezeu; în loc să fie răcoriți, îmbărbătaţi şi întăriți, ei erau obosiţi, întristați şi 
împovăraţi. Chiar au socotit că este mai bine pentru ei să se depărteze, zicându-şi că un ceas de linişte le 
era mai de folos în taina cărmăruței lor, unde puteau să aducă înaintea lui Dumnezeu cererile lor pline 
de credinţă, lămurite şi cu multă stăruință. 


Suntem pe deplin încredințați că cei ce fac astfel se înşală, pentru că nu în felul acesta se poate trata răul 
de care ne plângem. Dacă este bine să ne adunăm pentru rugăciune şi cereri - şi cine poate să se 
îndoiască de lucrul acesta? - atunci negreşit că nu este bine pentru nimeni să se îndepărteze de aceste 
adunări numai din cauza slăbiciunii şi greşelile unora din cei ce pot lua parte la ele. Dacă toți credincioşii 

cu adevărat duhovniceşti s-ar îndepărta din cauza acestor situații, ce ar ajunge rugăciunile şi adunările 
de rugăciune? Ne dăm prea puțin seama de însemnătatea ce o au persoanele care alcătuiesc o adunare. 
Acei al căror glas nu se aude prea des, dacă iau parte într-o bună stare sufletească, încrezându-se cu 
adevărat în Dumnezeu, vor sprijini mult o adunare de rugăciune. 


E bine să ne aducem aminte că, luând parte la o adunare, nu trebuie să ne gândim numai la folosul 
nostru şi la îmbărbătarea noastră înşine, ci la gloria Domnului. Trebuie să căutăm să fim călăuziți de 
gândul şi voinţa Lui sfântă, silindu-ne să nu ne ocupăm cu noi înşine, ci cu binele celorlalți; şi suntem 
convinşi că îndepărtarea noastră de bună voie de „locul de rugăciune“ nu va avea această urmare şi nu 
va folosi nimănui. Vorbim despre îndepărtarea noastră de bunăvoie şi cu hotărâre mai dinainte luată, 
sub cuvânt că nu găsim nici un folos din ceea ce se petrece în adunare. Mai multe lucruri ne pot 
împiedica să luăm parte: o sănătate slăbită, îndatoriri familiale, dacă avem serviciul tocmai atunci. 
Trebuie să se țină seama de toate acestea; dar în special acela care lipseşte de bunăvoie fără nici un motiv 
îndreptăţit de la adunările credincioşilor este într-o stare de suflet rea. Cel care este într-o stare bună, 
plin de râvnă şi de dragostea pentru Domnul, nu va face astfel. 


5. Să nu obosim stăruind în rugăciune. 

Cele ce urmează ne călăuzesc în mod firesc la o altă cerinţă a rugăciunii. În Evanghelia după Luca 18:1-8 
citim: „Şi EI le-a spus o pildă, ca să le arate că trebuie să se roage neîncetat şi să nu se lase...“ 

Aici atenţia ne este atrasă asupra însemnatei cerințe a stăruinței în rugăciune. Ei trebuiau „să se roage 
neîncetat şi să nu se lase.“ Am văzut că toate cererile noastre ar trebui să fie arătarea unei nevoi simțite, 
prezentate înaintea lui Dumnezeu într-o înțelegere deplină, cu stăruință neîncetată, până ce, în harul 
Său, Dumnezeu ne trimite un răspuns. El va îndeplini tot ce cerem, dacă ținem seama de temeiurile şi 
cerințele rugăciunii, aşa cum le arată Scriptura. Dar trebuie stăruit. 


Nu trebuie să ne lăsăm, nici să încetăm de a cere, cu toate că răspunsul nu ne vine atât de repede cum 1- 
am aştepta. Se poate întâmpla ca Dumnezeu să găsească nimerit să ne încerce, ținându-ne în aşteptare 
zile, luni, poate chiar şi ani. Această aşteptare ne face să fim mai serioşi şi să ne cercetăm mai temeinic cu 
privire la legătura noastră cu Dumnezeu. lată, de exemplu, Daniel a fost „trei săptămâni întregi“ în jale, 
fără să mănânce, aşteptând răspuns de la Dumnezeu, ocupându-se stăruitor cu rugăciunea: „În timpul 
acela, eu, Daniel, trei săptămâni am fost în jale. N-am mâncat deloc bucatele alese, nu mi-a intrat în gură 
nici carne, nici vin şi nici nu m-am uns până s-au împlinit cele trei săptămâni.“ 


Acest timp de despărţire şi de aşteptare a fost bun pentru Daniel; el a avut o adâncă binecuvântare din 
încercările prin care a fost chemat să treacă în timpul acestor trei săptămâni. Şi este îndeosebi demn de 
luat în seamă că răspunsul la rugăciunea sa a fost trimis de Dumnezeu chiar de la începutul încercării 
sale, după cum citim în capitolul 10, versetul 12. Aici pe pământ, preaiubitul slujitor al lui Dumnezeu era 
în jale şi se smerea, aşteptând toate de la Dumnezeu. Îngerul aducător de veşti venea cu răspunsul, dar 
s-a permis vrăjmaşului să-l oprească; iar Daniel aştepta mereu şi răspunsul a sosit tocmai la timp. 


Şi noi putem avea mult de aşteptat. Dar aşteptarea aceasta este cât se poate de folositoare pentru noi. 
Foarte adesea Dumnezeul nostru, în înțelepciunea şi credincioşia Sa, Se poartă astfel cu noi; El socoteşte 
că este potrivit să întârzie răspunsul, numai ca să ne încerce dacă într-adevăr rugăciunile noastre sunt 
adevărate. Lucrul de căpetenie pentru noi este să avem ceva pus pe inimă de Duhul Sfânt, pe care să-l 
aducem înaintea lui Dumnezeu, încrezându-ne în El şi în Cuvântul Său, care nu minte, stăruind în 
rugăciuni până vom fi primit ce cerem. „Faceţi în tot timpul, prin Duhul, tot felul de rugăciuni şi 
cereri...“ (Efeseni 6:18). 


Toate acestea cer din partea noastră cea mai mare atenţie. În rugăciunile noastre dăm dovada deosebit 

de tristă că ne lipseşte stăruința, precizia şi cererea supărătoare. De aici acea slăbiciune şi acea răceală 
obişnuită în adunările de rugăciune, care sunt câteodată doar o obişnuință obositoare, un şir de cântări şi 
de rugăciuni fără legătură şi fără putere. Trebuie să vorbim fără înconjur. Rugăm stăruitor întreaga 
Biserică a lui Dumnezeu de pretutindeni să ia bine seama la această stare şi să ceară cu putere de la 
Dumnezeu ca să se judece în această privință. Nu simțim noi toți lipsa de putere în adunările de 
rugăciune? De ce aceste timpuri de secetă la masa Domnului? De ce acea apăsare, acea slăbiciune, care ar 
trebui să mişte în întregime omul nostru lăuntric? Pentru ce lipsa de putere, de zidire în mărturiile 
noastre? De ce explicații nechibzuite şi întrebări zadarnice ridicate şi dezlegate de atâtea ori, în timp de 
atâția ani? De ce toate aceste lucruri de care am vorbit şi pentru care au fost întristați pretutindeni toți cei 
ce sunt cu adevărat duhovniceşti? 


Frați preaiubiți în Domnul, să ne trezim ca să luăm bine seama asupra acestui lucru însemnat. Să nu ne 
mulțumim cu starea de acum a lucrurilor. Rugăm stăruitor pe toți cei ce cunosc adevărul celor ce am 
arătat în aceste pagini despre rugăciune şi adunările de rugăciune să se unească din inimă în rugăciuni 
fierbinţi şi cereri. Să căutăm să ne adunăm după voia lui Dumnezeu, să ne apropiem de El ca un singur 
om, aruncându-ne cu fața la pământ înaintea tronului îndurărilor, aşteptând cu stăruință ca Dumnezeu 
să facă o trezire a lucrării Sale, pentru înaintarea Evangheliei Sale, pentru strângerea laolaltă şi zidirea 
sufletească a sfinților Săi. Să dea Dumnezeu ca adunările noastre să fie întradevăr adunări de rugăciune 
şi nu prilejuri de înşirări zadarnice de cuvinte sau de repetare a cântărilor care ne plac mai mult. 
Adunarea de rugăciune trebuie să fie locul unde se arată nevoile şi unde se aşteaptă binecuvântarea; 
locul unde fiecare îşi arată slăbiciunea şi unde se aşteaptă puterea; locul unde copiii lui Dumnezeu se 
adună într-o înțelegere deplină ca să se apropie de scaunul de domnie al lui Dumnezeu, ca să pătrundă 
chiar comorile cerurilor şi să ia de acolo tot ce avem nevoie pentru noi, pentru casele noastre, pentru 
toată Biserica lui Hristos şi pentru secerişul Domnului. 


Astfel ar trebui să fie o adunare de rugăciune, dacă ne ținem de ceea ce învață Scriptura. Să dea 
Dumnezeu ca Duhul Sfânt să ne facă să ne dăm seama de prețul, însemnătatea şi nevoia grabnică a 
unităţii, încrederii, stăruinței supărătoare în toate rugăciunile noastre şi în toate adunările noastre de 
rugăciune! 

